Norwegians pilot- og kabineselskaber i Sverige og Danmark er begæret konkurs på grund af coronakrisen.

Jeg vil på det stærkeste beklage overfor de af vores medarbejdere, der nu bliver berørt Jacob Schram, koncernchef, Norwegian

De fire konkursramte datterselskaber: Norwegian Pilot Services Denmark ApS

Norwegian Cabin Services Denmark ApS

Norwegian Air Resources Denmark LH ApS

Pilot Services Sweden AB

Kilde: Norwegian

Det oplyser Norwegians koncernchef, Jacob Schram, i en pressemeddelelse.

- Dette er den værste krise, flybranchen nogensinde har befundet sig i, og vi har gjort alt, hvad der står i vores magt, for at undgå det, der nu sker med vores datterselskaber i Sverige og Danmark, siger han.

614 dansk-ansatte fyret

Begæringerne om konkurs i de fire datterselskaber berører ikke moderselskabet Norwegian eller pilot- og kabineselskaberne i Norge, skriver Norwegian. Tre af selskaberne er danske, mens et er registreret i Sverige.

614 personer, der er ansat i de konkursramte danske virksomheder, mister deres arbejde på grund af konkurserne, bekræfter Norwegian over for DR Nyheder. De kan ikke give det præcise antal af fyrede danske medarbejdere, men kommunikationschef Andreas Hjørnholm fortæller, at der er tale om størstedelen af de 614 personer.

I alt påvirker konkurserne 1.571 piloter og 3.134 kabineansatte i Sverige, Danmark, Finland, Spanien, Storbritannien og USA, lyder det fra luftfartsselskabet.

De omkring 700 piloter og 1.300 kabineansatte med base i Norge, Frankrig og Italien berøres ikke af konkurserne, skriver Norwegian.

- Dette har været en ekstrem tung beslutning, og jeg vil på det stærkeste beklage overfor de af vores medarbejdere, der nu bliver berørt, siger koncernchef Jacob Schram.

Flyselskab med kæmpe milliardgæld

Det norske flyselskab har længe været i store økonomiske problemer, som nu er blevet yderligere accelereret under coronakrisen.

Flyselskabet har en gæld på omkring 60 milliarder norske kroner, hvilket klart overstiger deres aktuelle børsværdi, som er halveret den seneste måned. Aktuelt er selskabets børsværdi lige under en milliard norske kroner.

- Norwegian har gennemført en række tiltag for at reducere omkostningerne, men desværre er pilot- og kabineselskaberne i Danmark og Sverige i dag blevet begæret konkurs, lyder det i pressemeddelelsen fra Norwegian.

Norwegian har også forsøgt at få del i statslige ordninger om lånegarantier i både Sverige og Danmark, men indtil videre uden resultat, lyder det fra flyselskabet.